b'\n_START_ARTICLE_\nIda Ekman\n_START_PARAGRAPH_\nIda Paulina Ekman (o.s. Morduch; 22. huhtikuuta 1875 Helsinki \xe2\x80\x93 14. huhtikuuta 1942 Helsinki) oli suomalainen lied-, oratorio- ja oopperalaulaja, \xc3\xa4\xc3\xa4nialaltaan sopraano. H\xc3\xa4n oli 1900-luvun alun huomattavimpia suomalaisia liedlaulajia._NEWLINE_Juutalaiseen perheeseen syntynyt Ekman opiskeli Helsingin musiikkiopistossa vuodesta 1891 alkaen Abraham Ojanper\xc3\xa4n johdolla, Wieniss\xc3\xa4 vuosina 1892\xe2\x80\x931895 Pauline Luccan johdolla sek\xc3\xa4 Pariisissa vuosina 1898\xe2\x80\x931899 Eugenie Colonnen oppilaana. H\xc3\xa4n sai vuonna 1896 kiinnityksen N\xc3\xbcrnbergin kaupunginteatteriin seuraavaksi n\xc3\xa4yt\xc3\xb6nt\xc3\xb6vuodeksi, mutta my\xc3\xb6hemmin h\xc3\xa4n omistautui p\xc3\xa4\xc3\xa4asiassa yksinlaululle ja konserttikiertueille ja teki vain satunnaisia vierailuja oopperoihin._NEWLINE_Ekmanin ohjelmistossa merkitt\xc3\xa4v\xc3\xa4n osan saivat erityisesti Sibeliuksen yksinlaulut. Sibelius my\xc3\xb6s omisti h\xc3\xa4nelle useita laulujaan ja katsoi Ekmanin olevan suomalaisista laulajista ainoa, joka oli kyennyt todella sis\xc3\xa4ist\xc3\xa4m\xc3\xa4\xc3\xa4n h\xc3\xa4nen musiikkiaan. Ekmanin aktiivinen laulajanura kesti 1920-luvun taitteeseen saakka, jolloin h\xc3\xa4n siirtyi opetusty\xc3\xb6h\xc3\xb6n. _NEWLINE_Ekman levytti vuosina 1904\xe2\x80\x931908 Sibeliuksen ja muden koti- ja ulkomaisten s\xc3\xa4velt\xc3\xa4jien lauluja, kansanlauluja ja ooppera-aarioita. Ekmanin puolisona oli vuodesta 1895 pianisti-kapellimestari Karl Ekman (1869\xe2\x80\x931947).'